Ive 2024 Suomâ presidentvaaljah

[thumb|[Sajosist lâi máhđulâš eelliđ jienâstmist Suomâ presidentvaaljâin Anarist.]]
**Ive 2024 Suomâ presidentvaaljah** lijjii presidentvaaljah, moh uárnejuvvojii Suomâst uđđâive- já kuovâmáánust 2024. Njuolgâ vaaljâin väljejui Suomâ 13. president kuuđâ ive pajan ađai iivij 2024–2030. Tallaš president Sauli Niinistö ij lamaš iävtukkâssân vaaljâin, tastko sun lâi jo toimâm kyehti paje maŋaluvâi Suomâ presidentin. 

Ko kihheen ij finnim paijeel pele adelum jienâin, te vaaljâin uárnejui meid nubbe jienâstemkerdi kuovâmáánu 11. peeivi 2024. Tom vuoitij Stubb, kote finnij 51,6 % jienâin. Sun algâttij Suomâ täsivääldi 13. presidentin njuhčâmáánu 1. peeivi 2024.

## Jienâvuoigâdvuotâ
Jienâvuoigâdvuotâ lii puoh Suomâ aalmugjesânijn, kiäh láá tiävdám 18 ihheed majemustáá uđđâivemáánu 28. peeivi 2024. Aassâmsaje ij vaaigut jienâvuoigâdvuotân.

## Iävtukkâsah

Tiätuvuárkká:Li Andersson (0E4A8692).jpg|2. Li Andersson  (Čižetlitto)
Tiätuvuárkká:Hallituksen kehysriihi 5.4.2022 (52324168478) (cropped).jpg | 3. Olli Rehn  (Suomâ Kuávdášpiäládâh já väljejeijeeservi)
Tiätuvuárkká:Harry Harkimo 2023.jpg | 4. Harry Harkimo  (Liike Nyt)
Tiätuvuárkká:Jussi Halla-aho in 2023 CROPPED.jpg | 5. Jussi Halla-aho  (Vuáđusyemmiliih)
Tiätuvuárkká:Jutta_Urpilainen_-_2022_(cropped).jpg | 6. Jutta Urpilainen  (Suomâ sosialdemokraatlâš piäládâh)
Tiätuvuárkká:1718798921005 20240618 AALTOLA Mika FI 005.jpg | 7. Mika Aaltola  (väljejeijeeservi)
Tiätuvuárkká:Alexander Stubb EPP October 2018 (44474967285) (cropped).jpg|8. Alexander Stubb (Aalmuglâš Kokoomus)
Tiätuvuárkká:Sari-Essayah-01 (cropped).jpg | 9. Sari Essayah  (Suomâ Ristâlâšdemokraateh)
Tiätuvuárkká:Foreign Secretary Cleverly met with Pekka Haavisto to congratulate Finland's membership of NATO (cropped).jpg|10. Pekka Haavisto  (Ruánáá litto já väljejeijeeservi)


## Vaaljâi jienâstemkeerdih
### Vuossâmuš jienâstemkerdi
Vaaljâi vuossâmuu jienâstemkeerdi munejienâstem uárnejui Suomâst uđđâivemáánu 17.–23. peeivi 2024 já olgoenâmijn uđđâivemáánu 17.–20. peeivi 2024. Munejienâstmist adeluvvojii 1 945 236 jiennâd. Alexander Stubb finnij 550 136 jiennâd ađai 28,3 % puoh jienâin, já Pekka Haavisto 501 263 jiennâd ađai 25,8 % puoh jienâin. 

Munejienâstem maŋa lâi vala eidusâš vaaljâpeivi, mii uárnejui uđđâivemáánu 28. peeivi 2024. Vaaljâpeeivi Stubb finnij ucceeb jienâid (331 977 jiennâd ađai 25,6 % puoh jienâin) ko Haavisto, kii finnij talle 335 094 jiennâd ađai 25,8 % puoh jienâin.

Munejienâstmist já vaaljâpeeivi Stubb finnij ohtsis 882 113 jiennâd ađai 27,2 % puoh adelum jienâin, já Haavisto 836 357 jiennâd ađai 25,8 % puoh adelum jienâin. Kuálmádin poođij Jussi Halla-aho (19,0 %), já niäljádin Olli Rehn (15,3 %). Jieškote-uv čuávuváin viiđâ iävtukkâsâst finnij vuálá 5,0 % jienâin: Li Andersson (4,9 %), Jutta Urpilainen (4,3 %), Mika Aaltola (1,5 %), Sari Essayah (1,5 %) já Harry Harkimo (0,5 %). Taat meerhâš, ete enâmustáá jienâid finnim iävtukkâskyevtis Stubb já Haavisto lává iävtukkâssân nube jienâstemkeerdist.

Alexander Stubb lâi puoh pivnohumos iävtukkâs puohnissii 84 kieldâst, Pekka Haavisto 39 kieldâst já Jussi Halla-aho 78 kieldâst. Kištoost niäljádin pááccám Olli Rehn lâi pivnohumos 108 kieldâst.

Kuálmádin šoddâm Jussi Halla-aho lâi pivnohumos Laapi já Satakunta vaaljâpirrâduvâin já niäljádin šoddâm Olli Rehn Oulu vaaljâpirrâduvâst. Eres vaaljâpirrâduvâin vuosmužžân šoodâi jo-uv Stubb teikâ Haavisto.

Stubb finnij jienâid eromâšávt ruotâkielâlii riddokuávlust. Korsnäsist sun finnij joba 60,2 prosentid jienâin. Haavisto pelestis finnij alemuid kyedittemlovoidis Åland vaaljâpirrâduvâst. Sun lâi meid vuosmuš stuorrâ kaavpugijn: Helsigist, Tuurkust, Tamperest já Oulust.

Syemmiliih jienâstii uáli aktiivlávt: 74,9 prosentid jienâstemvuoigâdvuođâlijn ulmuin jienâstii vuosmuu jienâstempaje ääigi jo-uv muuneeld teikâ eidusii vaaljâpeeivi ääigi.

### Nubbe jienâstemkerdi
Ko iävtukkâsâin ohtâgin ij finnim paijeel pele adelum jienâin, te vaaljâin uárnejui nubbe jienâstemkerdi, mast lijjii sehe munejienâstem já eidusâš vaaljâpeivi, kuás lâi máhđulâš jienâstiđ mielâmield iävtukkâs Suomâ presidentin. Taan jienâstmist iävtukkâssân láin Alexander Stubb já Pekka Haavisto. 

Vaaljâi nube jienâstemkeerdi munejienâstem uárnejui Suomâst uđđâivemáánu 31. peeivi já kuovâmáánu 6. peeivi kooskâst já olgoenâmijn uđđâivemáánu 31. peeivi já kuovâmáánu 3. peeivi kooskâst. Munejienâstmist adeluvvojii 2 027 383 jiennâd. Alexander Stubb finnij munejienâstmist 1 063 298 jiennâd ađai 52,8 % puoh jienâin, já Pekka Haavisto 952 279 jiennâd ađai 47,2 % puoh jienâin. Munejienâstem jienâin 11 806 jiennâd hilgojii ađai tuše 0,6 % puoh jienâin.

Munejienâstem maŋa lâi vala taan jienâstemkeerdist vaaljâpeivi, mii uárnejui kuovâmáánu 11. peeivi 2024. Vaaljâpeeivi Stubb oppeet finnij ucceeb jienâid (511 913 jiennâd ađai 49,4 % puoh jienâin) ko Haavisto, kii finnij talle 524 269 jiennâd ađai 50,6 % puoh jienâin.

Munejienâstmist já vaaljâpeeivi Stubb finnij ohtsis 51,6 % jienâin já Haavisto 48,4 % ađai Stubb vuoitij taam jienâstemkeerdi já sust šoodâi Suomâ täsivääldi 13. president. Sun algâttij president virgeest njuhčâmáánu 1. peeivi 2024.

Sämikuávlu kieldâin kuulmâ kieldâst (Iänudâh, Aanaar já Suáđigil) Stubb čokkij eenâb jienâid, já Ucjuuvâst vist Haavisto vuoitij. Sämikuávlu kieldâin presidentiävtukkâsâi jienah juáhášuvvii čuávuvávt:

* Iänodâh: 53,7 % Stubb – 46,3 % Haavisto
* Aanaar: 50,3 % Stubb – 49,7 % Haavisto
* Ucjuuhâ: 53 % Haavisto – 47 % Stubb
* Suáđigil: 55,9 % Stubb – 44,1 % Haavisto

Ubâ Laapi vaaljâpirrâduvâst, ko puoh jienah lijjii rekinistum, Haavisto čokkij 50,8 % jienâin.

## Fáádást eres soojijn

## Käldeeh